ภงด.94 ภาษีเงินได้ครึ่งปี (ตอน 1)
โดย...สมชาย ชูเกตุ
4 ก.ย. 2558

โดย...สมชาย ชูเกตุ
ช่วงเดือน ก.ค.-ก.ย. 2558 เป็นกำหนดเวลายื่นแบบภาษีเงินได้บุคคลธรรมดาครึ่งปีภาษี 2558 (ภ.ง.ด.94) สำหรับผู้มีเงินได้พึงประเมินบางประเภท ปีนี้วันสุดท้ายของการยื่นแบบเสียภาษีครึ่งปีตรงกับวันพุธที่ 30 ก.ย. 2558 แต่ถ้ายื่นแบบผ่าน www.rd.go.th จะได้รับการขยายกำหนดเวลายื่นแบบออกไปอีก 8 วัน วันสุดท้ายเป็นวันพฤหัสบดีที่ 8 ต.ค. 2558  
การยื่นแบบภาษีเงินได้บุคคลธรรมดาครึ่งปีภาษีนั้น ใครบ้างที่มีหน้าที่ยื่นแบบเสียภาษีเงินได้พึงประเมินประเภทใด หักค่าใช้จ่ายและค่าลดหย่อนได้มากน้อยเท่าใด คำนวณภาษีวิธีใด ยกเว้นภาษีมีกรณีใดบ้าง แบ่งชำระภาษีได้หรือไม่ ไม่ยื่นแบบภายในกำหนดเวลามีโทษใด สรุปได้ดังนี้
ผู้มีหน้าที่ยื่นแบบเสียภาษีเงินได้บุคคลธรรมดา ประมวลรัษฎากรได้กำหนดผู้มีหน้าที่เสียภาษีเงินได้บุคคลธรรมดาออกเป็น 4 หน่วยภาษี ได้แก่ บุคคลธรรมดา ห้างหุ้นส่วนสามัญหรือคณะบุคคลที่มิใช่นิติบุคคล ผู้ถึงแก่ความตายระหว่างปีภาษี  กองมรดกที่ยังมิได้แบ่ง ปกติจะเกี่ยวข้องกับบุคคลธรรมดาเป็นส่วนใหญ่ ไม่ว่าจะมีอายุเท่าใด สัญชาติใดก็ตาม หากมีเงินได้พึงประเมินถึงเกณฑ์ตามที่กฎหมายกำหนด ต้องยื่นแบบเสียภาษี ไม่ว่าจะมีภาษีชำระหรือไม่ก็ตาม 
ประเภทเงินได้พึงประเมิน ประมวลรัษฎากรได้แบ่งเงินได้พึงประเมินออกเป็น 8 ประเภทตามมาตรา 40(1)-(8) กฎหมายกำหนดให้ผู้ที่มีเงินได้พึงประเมินตามมาตรา 40(5)-(8) ต้องนำเงินได้พึงประเมินมายื่นแบบเสียภาษีเงินได้บุคคลธรรมดาครึ่งปี โดยให้นำเงินได้พึงประเมินที่ได้รับตั้งแต่เดือน ม.ค.-มิ.ย.ของปีมายื่นเสียภาษีครึ่งปีด้วยแบบภ.ง.ด. 94 ภายในเดือน ก.ย.ของปีนั้น และเมื่อสิ้นปีให้นำเงินได้พึงประเมินที่ได้รับตั้งแต่เดือน ม.ค.-ธ.ค. ยื่นเสียภาษีเงินได้ประจำปีภาษีด้วยแบบ ภ.ง.ด.90 ภายในเดือน มี.ค.ของปีถัดไป
- เงินได้พึงประเมินตามมาตรา 40(5) ได้แก่ เงินได้จากค่าเช่าทรัพย์สินไม่ว่าจะเป็นสังหาริมทรัพย์หรืออสังหาริมทรัพย์ ฯลฯ
- เงินได้พึงประเมินตามมาตรา 40(6) เป็นเงินได้จากวิชาชีพกฎหมาย บัญชี วิศวกรรม โรคศิลป สถาปัตยกรรม ประณีตศิลปกรรม
- เงินได้พึงประเมินตามมาตรา 40(7) เป็นเงินได้จากการรับเหมาที่ผู้รับเหมาเป็นผู้จัดหาสัมภาระ   
- เงินได้พึงประเมินตามมาตรา 40(8) เป็นเงินได้จากการขายสินค้า 
การพาณิชยกรรม การขนส่ง การเกษตรกรรมและอื่นๆ หรือเป็นเงินได้พึงประเมินที่ไม่เข้าลักษณะตามมาตรา 40(1)-(7) แห่งประมวลรัษฎากร
ผู้ที่มีเงินได้พึงประเมินตามมาตรา 40(5)-(8) แห่งประมวลรัษฎากร เกินกว่า 30,000 บาทขึ้นไป หรือกรณีผู้มีเงินได้พึงประเมินมีคู่สมรส มีเงินได้พึงประเมินฝ่ายเดียวหรือ 2 ฝ่ายรวมกันเกินกว่า 60,000 บาทขึ้นไป มีหน้าที่ยื่นแบบ ภ.ง.ด.94 
เบื้องต้นคงทราบแล้วว่า บุคคลใดที่กฎหมายกำหนดให้มีหน้าที่เสียภาษีเงินได้บุคคลธรรมดา และประเภทเงินได้พึงประเมินตามมาตรา 40(5)-(8) แห่งประมวลรัษฎากร มีอะไรบ้าง สัปดาห์หน้าเป็นเรื่องเกี่ยวกับการคิดคำนวณภาษีเงินได้บุคคลธรรมดาครึ่งปี สิทธิการหักค่าใช้จ่ายและค่าลดหย่อน สวัสดีครับ